Христо Смирненски
Нощ сребриста приюти…

chitanka.info

Нощ сребриста приюти

столичния шумен град

и пред вашите врати

спря се чуден маскарад —

маскарад от шест другари

с мандолини и китари.

Ей от пъстрий маскарад

отдели се Пиеро,

екна глас могъщ и млад

и звънлив като сребро.

В сладки блянове унесен,

той изпя ти чудна песен;

пя за своята любов

пя за твоята уста,

каза ти, че като Йов

днес нещастен е в света.

А причината за всичко

ти си, ти си, ти — едничка!

И гласът в конце концов,

по обичая ви стар,

там за искрена любов

даде следния капар:

„Любовта ми е могъща

кат банкерската ни къща“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.